Title: Záznam z plenárneho rokovania predsedov vlád SR a MR R
Author: P.H.
Last saved by: user
Company: Blava

Informácia
o priebehu a výsledkoch stretnutia predsedu vlády SR R. Fica 
s ministerským predsedom vlády MR G. Bajnaim  
dňa 10. septembra 2009 v Szécsényi   

Bilaterálne stretnutie premiérov v Szécsényi sa uskutočnilo po vzájomnej dohode s cieľom prispieť k zlepšeniu atmosféry vo vzájomných vzťahoch, ktorú v poslednom období narušili niektoré kroky maďarskej strany v súvislosti s novelou zákona o štátnom jazyku a zámerom prezidenta L. Sólyoma uskutočniť súkromnú cestu do Komárna.     
Ak nepočítame stretnutia na okraj rôznych multilaterálnych fór, išlo o prvé klasické  bilaterálne stretnutie  predsedu vlády SR R. Fica s novým ministerským predsedom vlády MR G. Bajnaim. Ich pôvodne plánované stretnutie v lete tohto roku bolo zrušené maďarským ministerským predsedom G. Bajnaim  po prijatí novely zákona o štátnom jazyku v NR SR. 
Ostatné bilaterálne stretnutie predsedov vlád SR a MR sa uskutočnilo 15.novembra  2008 v Komárne. 
            Za jeden z najdôležitejších výstupov zo stretnutia možno považovať prijatie spoločnej deklarácie, ktorá zaujíma stanovisko k niektorým otvoreným otázkam a obsahuje aj konkrétne návrhy na posilnenie dôvery a pragmatickej spolupráce medzi oboma krajinami – bližšie viď. príloha.

Priebeh a výsledky plenárneho rokovania 

            Dňa 10.09. 2009 sa uskutočnilo v maďarskom prihraničnom meste Szécsény stretnutie predsedov vlád SR a MR R. Fica a G. Bajnaiho. V rámci stretnutia sa konalo takmer hodinové rokovanie medzi štyrmi očami, krátke plenárne rokovanie a následná tlačová konferencia.
Na  úvod plenárneho rokovania  ministerský predseda MR G. Bajnai konštatoval, že považuje toto stretnutie za mimoriadne dôležité z pohľadu ďalšieho rozvoja vzájomných vzťahov. Následne sa ospravedlnil za incidenty, ktoré sa stali pred diplomatickými misiami SR v Budapešti. G. Bajnai konštatoval, že bola zvýšená ochrana ZÚ SR v Budapešti a maďarská polícia vyvinie maximálne úsilie na dolapenie páchateľov útoku zápalnými fľašami na ZÚ SR v Budapešti.
Predseda vlády SR R. Fico na úvod plenárneho rokovania vyjadril prekvapenie nad mimoriadne prísnymi bezpečnostnými opatreniami, ktoré sprevádzajú celé stretnutie. R. Fico vyjadril presvedčenie, že v prípade, že by sa stretnutie organizovalo na Slovensku,  neboli by potrebné takéto bezpečnostné opatrenia. 
Predseda vlády SR R. Fico ocenil priebeh stretnutia medzi štyrmi očami s ministerským predsedom MR. Potvrdil, že prišiel rokovať do MR s jednoznačným cieľom upokojiť atmosféru v bilaterálnych slovensko – maďarských vzťahoch. Predseda vlády SR jednoznačne vyjadril záujem na úspešnom priebehu stretnutia. Konštatoval, že ani jedna strana si nemôže dovoliť, aby sa stretnutie skončilo fiaskom. Ide o vzťahy medzi našimi krajinami, ale zároveň sa na nás pozerá aj Európa. Podľa R. Fica novela zákona o štátnom jazyku sa stala symbolom zostrenia napätia v  slovensko – maďarských vzťahoch. V MR bol tento zákon prezentovaný ako „diabolský zákon“ pritom v posudku VKNM sa uvádza, že zmeny zákona sledujú pozitívny cieľ a sú v súlade s medzinárodnými štandardmi.
                  Ministerský predseda G. Bajnai takisto vyjadril záujem na upokojení atmosféry v bilaterálnych slovensko – maďarských vzťahoch. Obaja premiéri následne spoločne dohodli všetky body deklarácie. Deklarácia zaujíma spoločné stanovisko k neuralgickým bodom ako odoprenie vstupu prezidentovi MR L. Sólyomovi na územie SR a novele zákona o štátnom jazyku. Ďalšie body deklarácie obsahujú  konkrétne návrhy na posilnenie dôvery a pragmatickej spolupráce medzi oboma krajinami.
Na záver plenárneho rokovania G. Bajnai informoval, že MR ako predsednícka krajina V4 hodlá zorganizovať samit predsedov vlád V4, ktorý by sa mal uskutočniť v októbri tohto roka, pred zasadnutím Európskej rady. 
Takisto požiadal o podporu pre maďarský návrh v súvislosti s kofinancovaním štrukturálnych fondov EÚ. MR sa prihovára za to, aby ako jedno z opatrení na elimináciu dôsledkov hospodárskej krízy došlo v budúcom roku k zníženiu kofinancovania projektov financovaných zo štrukturálnych fondov z 15 na 5 %. G. Bajnai konštatoval, že by to výrazne pomohlo štátnemu rozpočtu MR na budúci rok. Podľa Bajnaiho by zníženie kofinancovania istotne privítali aj niektoré ďalšie ČK EÚ, ktoré zápasia s krízou. 
Predseda vlády SR R. Fico privítal organizáciu samitu V4 pred zasadaním Európskej rady. V súvislosti s návrhom na zníženie kofinancovania projektov platených zo štrukturálnych fondov uviedol, že slovenská strana podporí tento návrh a požiadal o jeho zaslanie v písomnej podobe. Na druhej strane konštatoval, že tento návrh už bol raz prednesený na diskusiu a reakcie najmä väčších ČK EÚ boli negatívne. 

Tlačová konferencia premiérov SR a MR po rokovaní v Szécsényi (MR) 10. 9. 2009

Vzhľadom na skutočnosť, že na tlačovej konferencii obaja premiéri zhrnuli najdôležitejšie výsledky svojich rokovaní prinášame jej prepis. Tlačovú konferenciu využil predseda vlády SR R. Fico na objektívne informovanie maďarskej verejnosti o novele zákona o štátnom jazyku, ako aj o postavení maďarskej národnostnej menšiny na Slovensku.

Na tlačovej konferencii po stretnutí premiérov v úvodnom príhovore premiér MR G. Bajnai  otvorene priznal polemiky medzi istými stanoviskami SR a MR v slovensko-maďarských vzťahoch. V stretnutí vidí pokrok, lebo je tu možnosť priamo si vysvetliť názory na jednotlivé sporné otázky. Vo výsledkoch rokovaní pozitívne hodnotí nielen rozhovor, ale aj riešenie problémov, kde napríklad jednou z hlavných úloh je eliminácia extrémizmu, ale aj výstavba ipeľských mostov. Prítomným oznámil, že výsledkom stretnutia je jedenásťbodová spoločná deklarácia. 
Následne G. Bajnai podrobne oboznámil prítomných s jej obsahom. Vyslovil nádej, že posledným bodom, v ktorom  sa predsedovia vlády dohodli na prevzatí záštity nad dôstojným pripomenutím si  15. výročia podpísania Zmluvy o dobrom susedstve a priateľskej spolupráci medzi SR a MR z 19. marca 1995 v Paríži, sa bude môcť dôstojne deklarácia  zavŕšiť oslavou. G. Bajnai vyjadril nádej, že  sa dialóg nepreruší a bude dôvod na oslavu.  
Ministerský predseda MR úplne na záver vyzval obe strany na zodpovednosť a disciplínu v postupnom riešení všetkých vzniknutých problémov a verí  v ich postupné vyriešenie.

Premiér SR R. Fico v príhovore najprv poďakoval maďarskému partnerovi za pozvanie a prípravu stretnutia, ktoré označil za užitočné a úspešné. Pripomenul, že bol pripravený s maďarským partnerom rokovať kedykoľvek a kdekoľvek a o akejkoľvek téme. Vyjadril potešenie, že sa stretnutie nezúžilo na medializované témy, ale reagovalo aj na konštruktívne prvky v bilaterálnej relácii  a postoje k problematickým otázkam. Premiér R. Fico sa prihlásil k bodom spoločnej deklarácie a pozval premiéra G. Bajnaiho na stretnutie v SR – kdekoľvek, no navrhol Komárno, kde by spoločne prejavili rešpekt a úctu vierozvestcom sv. Cyrilovi a Metodovi i sv. Štefanovi. R. Fico ponúkol maďarskému partnerovi dialóg – napr. vo verejnoprávnej STV, resp. MTV. 
R. Fico ubezpečil, že napriek negatívnej mediálnej kampani je postavenie maďarskej menšiny v SR na úrovni európskych noriem, kde maďarská menšina je podporovaná v školstve, kultúre, samosprávach i politike a má svojich zástupcov dokonca vo vysokých štátnych funkciách. Napriek kritike ani jedna trestnoprávna inštitúcia na Slovensku, či v EÚ, nerieši žiadnu sťažnosť v otázke práv národnostných menšín v SR. R. Fico poukázal na to, že veľa príslušníkov maďarskej menšiny v SR neovláda slovenský jazyk. 
Premiér SR vyjadril poľutovanie nad diskreditačnou kampaňou v otázke novely zákona o štátnom jazyku SR. Zároveň garantoval, že novela nie je namierená proti príslušníkom maďarskej menšiny ani proti používaniu ich materinského jazyka. R. Fico vyjadril spokojnosť nad prijatou deklaráciou, kde  sa obe krajiny zaväzujú k akceptovaniu pripomienok VKNM OBSE K. Vollebaeka. Napriek lživej kampani R. Fico pripomenul, že podľa K. Vollebaeka novela  sleduje legitímny cieľ a pripomienky sa týkajú jej implementácie do praxe. Dal návrh, aby po roku prebehla  kontrola implementácie zákona o štátnom jazyku.
Premiér SR ďalej upozornil na citlivo vnímané  rozhodnutie o inštitucionalizácii Fóra maďarských poslancov Karpatskej kotliny ako zložky maďarského parlamentu. Vyjadril námietku nad súčasným stavom a nádej na vyriešenie „tohto neuralgického bodu“.
R. Fico pochválil fungujúce dohody medzi SR a MR v boji proti extrémizmu a zabráneniu v jeho exporte za hranice MR. Zároveň však spomenul protestné stretnutie 1. septembra 2009 v Dunajskej Strede, kde boli zaznamenané extrémne vyjadrenia z úst rečníkov, ktoré popierali suverenitu SR. Vyzval G. Bajnaiho na spoločný postup proti takýmto prejavom, ako aj na otvorený spoločný boj proti extrémizmu. 
Z pozitívnych momentov slovensko – maďarských bilaterálnych vzťahov vyzdvihol spoluprácu pri diaľničných prepojeniach, projekt spoločnej pomocnej učebnice dejepisu, spoluprácu v oblasti energetiky, infraštruktúry napr. výstavbu mostov. 
Premiér R. Fico na záver poďakoval za konštruktívny rámec a priateľskú atmosféru, v ktorej boli obaja premiéri schopní prijať dôležité rozhodnutia. 

Otázky novinárov:

1.Bol vydiskutovaný názor o nedávnych nesprávnych vyjadreniach G. Bajnaiho, kde v súvislosti so zákonom o štátnom jazyku  hovoril o pokutách za maďarčinu u lekára, na omšiach?  Nebojíte sa diskreditácie na medzinárodných fórach, ak sa obrátite na európske inštitúcie v súvislosti s bilaterálnymi otázkami medzi SR a MR?

G. Bajnai povedal, že v súvislosti so zákonom o štátnom jazyku vznikli interpretačné rozdiely. Pripomenul, že na stretnutí sa nezaoberali právnou otázkou, len sa nastolil systém, ktorý bude dlhodobo riešiť vzniknuté nezrovnalosti. Premiér MR nespochybňuje legitimitu zákona o štátnom jazyku a na odporúčaniach VKNM K. Vollebaeka  sa zaviazal pracovať spoločne so slovenskou stranou. Upozornil, že je potrebné nájsť rovnováhu, ktorá sa narušila prijatím novely zákona o štátnom jazyku, a tak predísť nezrovnalostiam pri interpetáciach zákona. G. Bajnai nechal výklad na expertov a pre neho je dôležité osobné angažovanie sa R. Fica a  prijal jeho návrh po roku bilancovať uplatňovanie zákona o štátnom jazyku v SR. Tu by mala byť aktívna aj zmiešaná slovensko – maďarská komisia pre záležitosti menšín, ktorá dohliadne, aby bol zohľadnený názor maďarskej menšiny v SR. 
G. Bajnai  pripomenul aj aktívny boj vlády MR proti extrémizmu, druhosťupňové rozpustenie  Maďarskej gardy a vôľu maďarskej strany spoločne koordinovať policajné jednotky proti extrémistickým prejavom.

R. Fico pripomenul, že mediálna kampaň je prehnaná, ľudia sú zavádzaní a musia o legitimite zákona  vedieť všetci príslušníci maďarskej národnosti v SR. 

2. Čo znamená, že sú odporúčania záväzné? A ako ich bude chápať slovenská strana, aby neprišlo k nedorozumeniam ako napríklad  v Slovenskej pošte?

G. Bajnai: G.Bajnai povedal, že odporúčania nie sú pevné, zatiaľ povedal VKNM OBSE len svoj názor. Odporúčania sú o tom, aby slovenská strana upresnila stanovisko vo vykonávacích predpisoch, znovu nastolila rovnováhu – napríklad aj vytvorením nového zákona o menšinách a odstránila  neistoty. 

3. Po dosiahnutí dna, aké obdobie po tomto stretnutí by malo prísť v slovensko – maďarských vzťahoch? Ako premiér G. Bajnai hodnotí List Centra S. Wiesenthala Rade Európy týkajúci sa extrémistického násilia v Maďarsku?

R. Fico: R. Fico povedal, že od stretnutia očakával riešenie sporných bodov a pri rozdielnom výklade musia byť názory porovnané v sústavnom dialógu. R. Fico  vyjadril spokojnosť so stretnutím a opätovne zaň poďakoval maďarskému partnerovi.

G. Bajnai: G. Bajnai cítil zodpovednosť ako predseda vlády MR za zhoršenie slovensko – maďarských vzťahov a snažil sa stretnutím túto situáciu zlepšiť aj vzhľadom k hospodárskej kríze. Je mu jedno, kto začal, no z mŕtveho bodu treba hľadať východiská. Pripustil, že na otázky nemajú so slovenským premiérom rovnaký názor, ale dialóg pomôže problémy riešiť.
O iniciatíve Centra S. Wiesenthala povedal, že silnejúci extrémizmus nie je len maďarskou záležitosťou, ale aj napr. aj českou, či slovenskou. MR prejavila nový impulz zrušením Maďarskej gardy, zadržaním veliteľa radikálnej skupiny, zakázaním oslavy R. Hessa. G. Bajnai uviedol,   že  MR nechce byť rajom pre skinhedov – už pred nedávnom sa v MR začal  imunizačný proces, ktorý bude podporený policajnými, právnymi, politickými  návrhmi na zamedzenie extrémistických organizácií.

4.Akým spôsobom chcú premiéri zabezpečiť plnenie 11 bodov a ak vzniknú ďalšie rozpory zostane zachovaná dobrá atmosféra?

R. Fico: Vyjadril nádej na pozitívne smerovanie a naplnenie spoločnej deklarácie, čomu napomôže  aj jeho odhodlanie urovnať spory. Vyhlásil, že je premiérom stabilnej vlády SR, ktorá sa pozitívne vysporadúva s hospodárskou krízou a zároveň je predsedom najsilnejšej politickej strany v SR a to dáva záruku uskutočnenia záväzkov vyplývajúcich z plnenia spoločnej deklarácie. 

G. Bajnai:  Prízvukoval, že v danej súvislosti môžu garantovať postupné zlepšenie slovensko – maďarských vzťahov. Zároveň v oboch demokratických štátoch bude vidno signály, ktoré budú tlmočiť vôľu plniť záväzky. Obaja ministri zahraničných vecí  sa budú podieľať na konkretizovaní postupných krokov, čo pomôže garantovať úspech a eliminovať nezdar. 

Záver:

Prvoradým cieľom stretnutia bolo upokojiť atmosféru vo vzájomných bilaterálnych vzťahoch po incidentoch z uplynulých týždňov. 
Počas stretnutia bola prijatá 11-bodová deklarácia, ktorá zaujíma spoločné stanovisko k neuralgickým bodom (odoprenie vstupu prezidentovi MR L.Sólyomovi na územie SR a novela zákona o štátnom jazyku) a obsahuje aj konkrétne návrhy na posilnenie dôvery a pragmatickej spolupráce medzi oboma krajinami – bližšie viď. príloha. Implementácia deklarácie bude prioritou  v slovensko – maďarských vzťahoch pre nasledujúce obdobie. Počas stretnutia a následnej tlačovej konferencie sa podarilo do značnej miery eliminovať neoprávnenú kritiku i výhrady maďarskej strany voči novele zákona o štátnom jazyku. Samotná problematika novely zákona o štátnom jazyku nebola však hlavnou témou rokovania predsedov vlád SR a MR.  Stretnutie  vyslalo signál zahraničiu o schopnosti oboch strán riešiť svoje vzájomné problémy bilaterálne.
Predseda vlády SR pozval maďarského partnera na televíznu diskusiu do STV, v ktorej by sa obaja premiéri mohli spoločne prihovoriť slovenskej a maďarskej verejnosti. Predseda vlády SR  zároveň pozval maďarského partnera na návštevu SR. Taktiež sondoval prípadný záujem G. Bajnaiho navštíviť mesto Komárno. V tejto súvislosti informoval, že bude tlmočiť ponuku primátorovi Komárna, že za predpokladu nájdenia vhodného miesta pre súsošie sv. Cyrila a Metoda, by mohli slovenskí a maďarskí najvyšší ústavní činitelia spoločne navštíviť toto súsošie, ako aj sochu sv. Štefana. Oba pamätníky predstavujú významné symboly pre slovenský i maďarský národ. G. Bajnai predbežne za seba vyjadril súhlas a záujem na takejto návšteve SR. 
Stretnutie sa uskutočnilo v konštruktívnej atmosfére a možno ho považovať za úspešné pre obidve strany. Stretnutie potvrdilo, že obe krajiny sú schopné viesť dialóg  o všetkých otázkach bilaterálnych vzťahov.